### Beslutning

Godkendt.

### Sagsfremstilling

## Resume og sagens baggrund

På investeringsoversigten for 2024 er der afsat et rådighedsbeløb på anlægsbudgettet på i alt 12,085 mio. kr. til at udføre vedligeholdelsesopgaver på kommunens ejendomme. Kommunalbestyrelsen gav den 30. januar 2024 en anlægsbevilling på det fulde beløb. Teknik- og Miljøudvalget drøftede den 15. januar 2024, hvordan anlægsbevillingen skal prioriteres i 2024. Der lægges nu op til en en beslutning om prioriteringen.

## Indstillinger

Chefen for Vej, Ejendom og Affald indstiller, at udvalget beslutter prioriteringen af anlægsbudgettet til vedligeholdelse af kommunens ejendomme i 2024.

## Behandling

Teknik- og Miljøudvalget.

## Sagsfremstilling

På investeringsoversigten for 2024 er der afsat et rådighedsbeløb på anlægsbudgettet på i alt 12,085 mio. kr. til vedligeholdelse af kommunens ejendomme. Ud over anlægsbudgettet er der et samlet driftsbudget på cirka 70 mio. kr. til drift, service og vedligehold. Endelig er der i årene 2023-2026 afsat i alt 75 mio. kr. til ekstraordinær vedligeholdelse af velfærdsbygninger. De tre budgetter til henholdsvis anlæg og drift udgør den samlede ramme til drift, service og vedligeholdelse af kommunens ejendomme.

Der lægges nu op til en prioritering af anlægsbevillingen på 12,085 mio. kr. på anlægsbudgettet.

*Ejendomsstrategi og vedligeholdelsesefterslæb*
I forbindelse med vedtagelse af budgetaftalen for 2016-2020 blev det besluttet at arbejde med optimering af kommunens ejendomsmasse. I tilknytning til arbejdet med ejendomsporteføljen er der blandt andet dannet et overblik over hvilke ejendomme, der skal satses på i fremtiden. Det vil sige hvilke ejendomme, der skal bevares på længere sigt. Dette overblik danner sammen med en vedligeholdelsesregistrering grundlag for prioriteringen af vedligeholdelsen.

Der er fokus på, at de ejendomme, der satses på, afspejler de kerneopgaver, der arbejdes med på de forskellige fagområder. Prioriteringen af vedligeholdelsen hviler også på de behov, der er på disse områder.

Ejendomsstrategiens målsatte effektiviseringer blev opnået i 2020. Samtidig er der de seneste år arbejdet med samlede udbud og målrettet vedligeholdelse samt nybyggeri. Til planseminaret i 2021 fik Kommunalbestyrelsen et opdateret vedligeholdelsesoverblik, der viser, at det samlede vedligeholdelsesefterslæb er reduceret i et vist omfang gennem ejendomsstrategiens arbejde. Ved planseminaret blev der fremlagt et efterslæb på cirka 58 mio. kr. for de ejendomme, der satses på.

På baggrund af det stadigt store efterslæb er det i budgetaftalen for 2023-2026 aftalt at afsætte i alt 75 mio. kr. til ekstraordinær renovering og vedligeholdelse af velfærdsbygninger.

Midlerne fordeles med 10 mio. kr. i 2023, 10, mio. kr. i 2024, 25 mio. kr. i 2025 og 30 mio. kr. i 2026. De 10 mio. kr. i 2023 er målrettet Firhøjskolen og Mimi Lauritsen. De konkrete indsatser skal besluttes år for år af forligspartierne. I forbindelse med budget 2024 er der nu i alt afsat 13,5 mio. kr. til Firhøjskolen og Mimi Lauritsen mens der i 2024-2025 er afsat i alt 31 mio. kr. til at flytte [adresse] til [adresse] samt at renovere Hvidebækskolen.

Administrationen lægger her op til en beslutning vedrørende prioriteringen af rådighedsbeløbet på 12,085 mio. kr. til vedligeholdelse af kommunens ejendomme i 2024.

*Prioritering*
Der arbejdes efter en overordnet prioritering, hvor der forebygges mod personskade, sikres lovlighed og foretages forebyggende/genoprettende vedligehold.

Ensartede opgaver samles i puljer, og udbydes samlet, hvor det giver en gevinst i form af bedre priser eller bedre kvalitet. Derudover er der en række enkeltstående opgaver.

Teknik- og Miljøudvalget drøftede administrationens oplæg til prioriteringer på mødet den 15. januar 2024. Udvalget bemærkede, at man fortsat ønsker fokus på indeklima generelt, og med særlig fokus på skoler og daginstitutioner. Projektet med [adresse] er nu igangsat og forventes afholdt inden for anlægsbudgettet til vedligeholdelse 2023. Det betyder, at der kan afsættes yderligere midler til indeklima. Der er således i nedenstående oplæg afsat 1,6 mio. kr. til arbejdet med indeklima med fokus på skoler og daginstitutioner. Denne pulje forventes anvendt til forbedringer af indeklima på baggrund af dialog med brugerne og med afsæt i indeklimaplanen. Derudover forventes den at skulle rumme indeklimaforbedringer relateret til arbejdsmiljømæssige udfordringer.

Endelig er der afsat yderligere 400.000 kr. til diverse vedligeholdelsesopgaver. Både til supplement til de eksisterende puljer, og også til uforudselige opgaver.

Administrationen foreslår derfor, at der arbejdes med følgende overordnede indsatser, som er nærmere beskrevet i Bilag 1:

*Puljer*

* Mindre tagrenoveringer (1.500.000 kr.).
* Vinduer, døre og facadearbejder (400.000 kr.).
* Affaldsgårde (300.000 kr.).
* Energistyring og tekniske installationer (700.000 kr.).
* Øvrige tekniske anlæg til brandsikring, tyverisikring og adgangskontrol (1.000.000 kr.).
* Indeklima (1.600.000 kr.).
* Nedbørssikring og kloak (750.000 kr.).
* Legionellabeskyttelse i plejecentre (650.000 kr.).
* Gulvrenoveringer (1.000.000 kr.)
* Elevatorer renovering (200.000 kr.)
* Radontiltag (200.000 kr.)
* Tilstandsvurdering af skolerne, jf. H25 (budget 2024) (500.000 kr.)
* Diverse vedligehold og uforudsete opgaver (2.000.000 kr.)

*Enkeltstående opgaver*

* Lindegården (500.000 kr.)
* [adresse] - renovering af tagkassetter (500.000 kr.)
* [adresse] - renovering i baderum (300.000 kr.)

På baggrund af drøftelserne i Teknik- og Miljøudvalget den 15. januar 2024 lægger administrationen op til, at den endelige prioritering besluttes.

## Økonomiske konsekvenser

Ingen konsekvenser.